
MOZZJONI GĦAL RIŻOLUZZJONI TAL-PARLAMENT EWROPEW
dwar l-impatt tal-intelliġenza artifiċjali fuq is-settur finanzjarju
(2025/2056(INI))
Il-Parlament Ewropew,
–	wara li kkunsidra l-komunikazzjoni tal-Kummissjoni Ewropea tad-9 ta’ April 2025 bit-titolu “Pjan ta’ Azzjoni għal Kontinent tal-IA” (COM(2025)0165),
–	wara li kkunsidra r-rapport tal-25 ta’ Frar 2025 tal-Awtorità Ewropea tat-Titoli u s-Swieq (ESMA) bit-titolu “Artificial intelligence in EU investment funds: adoption, strategies and portfolio exposures” (L-Intelliġenza Artifiċjali fil-fondi ta’ investiment tal-UE: adozzjoni, strateġiji u skoperturi tal-portafoll),
–	wara li kkunsidra d-dikjarazzjoni pubblika tat-30 ta’ Mejju 2024 mill-ESMA dwar l-użu tal-Intelliġenza Artifiċjali (IA) fil-forniment ta’ servizzi ta’ investiment bl-imnut,
–	wara li kkunsidra r-rapport tal-10 ta’ Frar 2025 tal-Awtorità Ewropea tal-Assigurazzjoni u l-Pensjonijiet tax-Xogħol (EIOPA) bit-titolu “Impact Assessment of EIOPA’s Opinion on AI governance and risk management” (Valutazzjoni tal-Impatt tal-Opinjoni tal-EIOPA dwar il-governanza tal-IA u l-ġestjoni tar-riskju),
–	wara li kkunsidra r-rapport tat-30 ta’ April 2024 tal-EIOPA bit-titolu “Report on the digitalisation of the European insurance sector” (Rapport dwar id-diġitalizzazzjoni tas-settur tal-assigurazzjoni Ewropew),
–	wara li kkunsidra r-rapport tad-29 ta’ Novembru 2024 tal-Awtorità Bankarja Ewropea (EBA) bit-titolu “Risk Assessment Questionnaire (RAQ) – Autumn 2024” (Il-Kwestjonarju dwar il-Valutazzjoni tar-Riskji – Ħarifa 2024),
–	wara li kkunsidra r-rapport tal-4 ta’ Awwissu 2023 tal-EBA bit-titolu “Machine learning for internal rating-based models” (Tagħlim awtomatiku għal mudelli interni bbażati fuq klassifikazzjonijiet),
–	wara li kkunsidra l-pubblikazzjoni tas-7 ta’ Mejju 2024 mill-Bank Ċentrali Ewropew bit-titolu “The rise of artificial intelligence: benefits and risks for financial stability” (Iż-żieda fl-intelliġenza artifiċjali: il-benefiċċji u r-riskji għall-istabbiltà finanzjarja),
–	wara li kkunsidra d-dokument ta’ ħidma tal-15 ta’ Diċembru 2023 tal-Organizzazzjoni għall-Kooperazzjoni u l-Iżvilupp Ekonomiċi bit-titolu “Generative Artificial Intelligence in finance” (L-Intelliġenza Artifiċjali Ġenerattiva fil-Qasam Finanzjarju)),
–	wara li kkunsidra r-rapport tat-12 ta’ Diċembru 2024 tal-Bank għall-Ħlasijiet Internazzjonali bit-titolu “Regulating AI in the financial sector: recent developments and main challenges” (Ir-Regolamentazzjoni tal-IA fis-settur finanzjarju: żviluppi reċenti u sfidi ewlenin),
–	wara li kkunsidra r-rapport tat-13 ta’ Ġunju 2024 tal-Bank għall-Ħlasijiet Internazzjonali bit-titolu “Intelligent financial system: how AI is transforming finance” (Sistema finanzjarja intelliġenti: kif l-IA qed tittrasforma l-finanzi),
–	wara li kkunsidra r-rapport tad-19 ta’ Diċembru 2024 tal-Grupp ta’ Esperti ta’ Livell Għoli lill-G7 bit-titolu “Artificial Intelligence and Economic and Financial Policy Making” (L-Intelliġenza Artifiċjali u t-Tfassil tal-Politika Ekonomika u Finanzjarja),
–	wara li kkunsidra r-rapport tal-14 ta’ Novembru 2024 tal-Bord għall-Istabilità Finanzjarja bit-titolu “The Financial Stability Implications of Artificial Intelligence” (L-Implikazzjonijiet tal-Intelliġenza Artifiċjali fuq l-Istabbiltà Finanzjarja),
–	wara li kkunsidra r-Regolament (UE) 2024/1624 tal-Parlament Ewropew u tal-Kunsill tal-31 ta’ Mejju 2024 dwar il-prevenzjoni tal-użu tas-sistema finanzjarja għall-finijiet tal-ħasil tal-flus jew il-finanzjament tat-terroriżmu[footnoteRef:2], [2:  ĠU L, 2024/1624, 19.6.2024, ELI: http://data.europa.eu/eli/reg/2024/1624/oj.] 

–	wara li kkunsidra r-Regolament (UE) 2024/1689 tal-Parlament Ewropew u tal-Kunsill tat-13 ta’ Ġunju 2024 li jistabbilixxi regoli armonizzati dwar l-intelliġenza artifiċjali u li jemenda r-Regolamenti (KE) Nru 300/2008, (UE) Nru 167/2013, (UE) Nru 168/2013, (UE) 2018/858, (UE) 2018/1139 u (UE) 2019/2144 u d-Direttivi 2014/90/UE, (UE) 2016/797 u (UE) 2020/1828 (l-Att dwar l-Intelliġenza Artifiċjali)[footnoteRef:3], [3:  ĠU L, 2024/1689, 12.7.2024, ELI: http://data.europa.eu/eli/reg/2024/1689/oj.] 

–	wara li kkunsidra r-Regolament (UE) 2022/2554 tal-Parlament Ewropew u tal-Kunsill tal-14 ta’ Diċembru 2022 dwar ir-reżiljenza operazzjonali diġitali għas-settur finanzjarju u li jemenda r-Regolamenti (KE) Nru 1060/2009, (UE) Nru 648/2012, (UE) Nru 600/2014, (UE) Nru 909/2014 u (UE) 2016/1011[footnoteRef:4], [4:  ĠU L 333, 27.12.2022, p. 1, ELI: http://data.europa.eu/eli/reg/2022/2554/oj.] 

–	wara li kkunsidra r-Regolament (UE) 2016/679 tal-Parlament Ewropew u tal-Kunsill tas-27 ta’ April 2016 dwar il-protezzjoni tal-persuni fiżiċi fir-rigward tal-ipproċessar ta’ data personali u dwar il-moviment liberu ta’ tali data, u li jħassar id-Direttiva 95/46/KE (Regolament Ġenerali dwar il-Protezzjoni tad-Data)[footnoteRef:5], [5:  ĠU L 119, 4.5.2016, p. 1, ELI: http://data.europa.eu/eli/reg/2016/679/oj.] 

–	wara li kkunsidra d-Direttiva (UE) 2016/97 tal-Parlament Ewropew u tal-Kunsill tal-20 ta’ Jannar 2016 dwar id-distribuzzjoni tal-assigurazzjoni[footnoteRef:6], [6:  ĠU L 26, 2.2.2016, p. 19, ELI: http://data.europa.eu/eli/dir/2016/97/oj.] 

–	wara li kkunsidra r-Regolament (UE) Nru 600/2014 tal-Parlament Ewropew u tal-Kunsill tal- 15 ta’ Mejju 2014 dwar is-swieq tal-istrumenti finanzjarji u li jemenda r-Regolament (UE) Nru 648/2012[footnoteRef:7], [7:  ĠU L 173, 12.6.2014, p. 84, ELI: http://data.europa.eu/eli/reg/2014/600/oj.] 

–	wara li kkunsidra d-Direttiva 2014/65/UE tal-Parlament Ewropew u tal-Kunsill tal-15 ta’ Mejju 2014 dwar is-swieq fl-istrumenti finanzjarji u li temenda d-Direttiva 2002/92/KE u d-Direttiva 2011/61/UE[footnoteRef:8], [8:  ĠU L 173, 12.6.2014, p. 349, ELI: http://data.europa.eu/eli/dir/2014/65/oj.] 

–	wara li kkunsidra r-Regolament (UE) 575/2013 tal-Parlament Ewropew u tal-Kunsill tas-26 ta’ Ġunju 2013 dwar ir-rekwiżiti prudenzjali għall-istituzzjonijiet ta’ kreditu u d-ditti tal-investiment u li jemenda r-Regolament (UE) Nru 648/2012[footnoteRef:9], [9:  ĠU L 176, 27.6.2013, p. 1, ELI: http://data.europa.eu/eli/reg/2013/575/oj.] 

–	wara li kkunsidra d-Direttiva 2013/36/UE tal-Parlament Ewropew u tal-Kunsill tas-26 ta’ Ġunju 2013 dwar l-aċċess għall-attività tal-istituzzjonijiet ta’ kreditu u s-superviżjoni prudenzjali tal-istituzzjonijiet ta’ kreditu u tad-ditti tal-investiment, li temenda d-Direttiva 2002/87/KE u li tħassar id-Direttivi 2006/48/KE u 2006/49/KE[footnoteRef:10], [10:  ĠU L 176, 27.6.2013, p. 338, ELI: http://data.europa.eu/eli/dir/2013/36/oj.] 

–	wara li kkunsidra d-Direttiva 2011/61/UE tal-Parlament Ewropew u tal-Kunsill tat-8 ta’ Ġunju 2011 dwar Maniġers ta’ Fondi ta’ Investiment Alternattivi u li temenda d-Direttivi 2003/41/KE u 2009/65/KE u r-Regolamenti (KE) Nru 1060/2009 u (UE) Nru 1095/2010[footnoteRef:11], [11:  ĠU L 174, 1.7.2011, p. 1, ELI: http://data.europa.eu/eli/dir/2011/61/oj.] 

–	wara li kkunsidra d-Direttiva 2009/138/KE tal-Parlament Ewropew u tal-Kunsill tal-25 ta’ Novembru 2009 dwar il-bidu u l-eżerċizzju tan-negozju tal-assigurazzjoni u tar-riassigurazzjoni (Solvenza II)[footnoteRef:12], [12:  ĠU L 335, 17.12.2009, p. 1, ELI: http://data.europa.eu/eli/dir/2009/138/oj.] 

–	wara li kkunsidra d-Direttiva 2009/65/KE tal-Parlament Ewropew u tal-Kunsill tat-13 ta’ Lulju 2009 dwar il-koordinazzjoni ta’ liġijiet, regolamenti u dispożizzjonijiet amministrattivi fir-rigward tal-impriżi ta’ investiment kollettiv f’titoli trasferibbli (UCITS)[footnoteRef:13], [13:  ĠU L 302, 17.11.2009, p. 32, ELI: http://data.europa.eu/eli/dir/2009/65/oj.] 

–	wara li kkunsidra r-riżoluzzjoni tiegħu tat-3 ta’ Mejju 2022 dwar l-intelliġenza artifiċjali f’era diġitali[footnoteRef:14], [14:  ĠU C 465, 6.12.2022, p. 65.] 

–	wara li kkunsidra l-Artikolu 55 tar-Regoli ta’ Proċedura tiegħu,
–	wara li kkunsidra r-rapport tal-Kumitat għall-Affarijiet Ekonomiċi u Monetarji (A10-0000/2025),
A.	billi l-Att tal-UE dwar l-Intelliġenza Artifiċjali jintroduċi l-ewwel qafas regolatorju komprensiv għall-intelliġenza artifiċjali (IA) fid-dinja;
B.	billi l-Att dwar l-IA jiddefinixxi żewġ każijiet ta’ użu b’riskju għoli għas-settur tas-servizzi finanzjarji, jiġifieri l-użu ta’ sistemi tal-IA għall-evalwazzjoni ta’ kreditu tal-konsumaturi u għall-valutazzjonijiet tal-affidabbiltà kreditizja u l-użu tagħhom għall-valutazzjonijiet tar-riskju u l-ipprezzar tal-assigurazzjoni tal-ħajja u tas-saħħa;
C.	billi sistema tal-IA hija definita fl-Att dwar l-IA bħala sistema bbażata fuq magna li hija mfassla biex topera b’livelli differenti ta’ awtonomija u li tista’ turi adattabbiltà wara l-implimentazzjoni, u li, għal objettivi espliċiti jew impliċiti, tinferixxi, mill-input li tirċievi, kif tiġġenera outputs bħal previżjonijiet, kontenut, rakkomandazzjonijiet jew deċiżjonijiet li jistgħu jinfluwenzaw ambjenti fiżiċi jew virtwali;
D.	billi s-sistemi użati biex itejbu l-ottimizzazzjoni matematika jew biex jaċċelleraw u japprossimaw metodi ta’ ottimizzazzjoni tradizzjonali u stabbiliti, bħal metodi ta’ rigressjoni lineari jew loġistika, jaqgħu barra mill-kamp ta’ applikazzjoni tad-definizzjoni ta’ sistema tal-IA;
L-Istat tal-adozzjoni tal-IA fis-servizzi finanzjarji
1.	Jinnota l-adozzjoni wiesgħa u diversa tal-IA fis-settur tas-servizzi finanzjarji tal-UE, hekk kif it-tagħlim awtomatiku ilu jintuża u l-IA ġenerattiva qed tiġi applikata dejjem aktar bħala għodda ta’ appoġġ; jisħaq li l-maġġoranza tal-każijiet ta’ użu tal-IA għandhom l-għan li jissimplifikaw il-proċessi tal-back-office bil-biċċa l-kbira tal-applikazzjonijiet jirrappreżentaw miri li jistgħu jintlaħqu faċilment aktar milli innovazzjoni ta’ riskju għoli u għadd limitat biss jikkostitwixxi każijiet ta’ użu li jinteraġixxu mal-klijenti bl-ebda każ awtopilota[footnoteRef:15]; [15:  Il-Kwestjonarju tal-EBA dwar il-Valutazzjoni tar-Riskji tal-Ħarifa 2024; Ir-rapport tal-EIOPA dwar id-diġitalizzazzjoni tas-settur tal-assigurazzjoni Ewropew; Ir-rapport tal-ESMA dwar l-intelliġenza artifiċjali fil-fondi ta’ investiment tal-UE.] 

2.	Jenfasizza li l-użu tal-IA fis-servizzi finanzjarji jista’ jġib miegħu benefiċċji soċjetali, inklużi l-identifikazzjoni tal-frodi, il-kontrolli kontra l-ħasil tal-flus, l-appoġġ għall-klijenti, il-monitoraġġ tat-tranżazzjonijiet, l-iskrinjar tas-sanzjonijiet, it-trattament tat-talbiet, il-pariri finanzjarji personalizzati, il-valutazzjoni tar-riskju tal-kreditu, l-assistenza għall-konformità regolatorja, l-on-boarding tal-klijenti u l-verifika tal-identità, is-sorveljanza tas-suq u l-monitoraġġ tal-abbuż tas-suq;
3.	Jinnota li r-riskji ewlenin marbuta mal-użu tal-IA fis-servizzi finanzjarji joriġinaw mill-kwalità, il-preċiżjoni u r-rappreżentattività tad-data li fuqha jiġu mħarrġa l-mudelli, u mill-ħtieġa li tiġi żgurata governanza robusta tad-data, jiġu evitati eżiti diskriminatorji kif ukoll preġudizzji sistemiċi; josserva l-isfidi relatati mal-vulnerabbiltajiet taċ-ċibersigurtà u mal-ispjegabbiltà tas-sistemi tal-IA;
4.	Jifhem li l-istituzzjonijiet finanzjarji adottaw approċċ prudenti u gradwali għall-iżvilupp u l-użu ta’ sistemi tal-IA, bil-ħsieb li tiġi żgurata l-konformità mal-leġiżlazzjoni trażversali u settorjali eżistenti; jissottolinja li dan l-approċċ prudenti jista’ jkun xprunat ukoll minn domanda mhux murija tal-klijenti, aspettattivi tal-klijenti li qed jevolvu u kunsiderazzjonijiet ta’ riskju;
5.	Jinnota d-dipendenza tal-atturi finanzjarji tal-UE fuq fornituri tat-teknoloġija ta’ pajjiżi terzi għas-software u l-għodod tal-IA, li tista’ twassal għal riskju ta’ konċentrazzjoni u tnaqqas is-setgħa ta’ negozjar tal-istituzzjonijiet finanzjarji meta jinnegozjaw jew jimmodifikaw termini kuntrattwali għas-servizzi tal-IA; jenfasizza li l-kumpaniji tal-UE jridu jkunu jistgħu jużaw l-infrastruttura eżistenti tal-cloud għall-iżvilupp u l-użu tal-IA; jappoġġja, madankollu, l-inizjattivi tal-UE biex tingħata spinta lill-IA u lill-iżvilupp tal-cloud;
 Xenarju regolatorju għall-IA fis-servizzi finanzjarji
6.	Jisħaq li s-settur tas-servizzi finanzjarji huwa regolat ħafna, soġġett għal diversi biċċiet ta’ leġiżlazzjoni settorjali kemm fil-livell nazzjonali kif ukoll f’dak tal-UE, li jirrikjedi li l-atturi jimmaniġġjaw ir-riskji f’varjetà ta’ oqsma inklużi l-protezzjoni tad-data, l-ittraċċar tad-data, il-kwalità tad-data, il-governanza tad-data, ir-reżiljenza operazzjonali, l-esternalizzazzjoni, ir-riskju tal-mudell, l-eżiti diskriminatorji, u r-riskju tas-suq u dak ta’ kreditu, li flimkien jiffurmaw il-qafas għall-użu u l-governanza tal-IA fis-settur tas-servizzi finanzjarji[footnoteRef:16]; [16:  Eżempji notevoli ta’ leġiżlazzjoni settorjali rilevanti jinkludu r-Regolament dwar ir-Rekwiżiti ta’ Kapital, id-Direttiva dwar ir-Rekwiżiti ta’ Kapital, id-Direttiva Solvenza II, id-Direttiva dwar id-Distribuzzjoni tal-Assigurazzjoni, ir-Regolament dwar is-Swieq tal-Istrumenti Finanzjarji, id-Direttiva dwar is-Swieq tal-Istrumenti Finanzjarji, l-Att dwar ir-Reżiljenza Operazzjonali Diġitali, id-Direttiva dwar Maniġers ta’ Fondi ta’ Investiment Alternattivi u d-Direttiva UCITS, kif ukoll il-linji gwida u l-istandards tekniċi regolatorji ta’ akkumpanjament mill-Aġenziji Superviżorji Ewropej.] 

7.	Jesprimi tħassib dwar it-trikkib regolatorju u l-inċertezzi legali bejn l-Att dwar l-IA u l-leġiżlazzjoni settorjali;
8.	Ifakkar li l-Att dwar l-IA jippermetti derogi limitati għall-istituzzjonijiet finanzjarji fejn jeżistu rekwiżiti ekwivalenti skont il-liġi tal-UE dwar is-servizzi finanzjarji; jesprimi tħassib dwar in-nuqqas ta’ gwida suffiċjenti dwar l-interpretazzjoni ta’ dawn it-trikkib u l-interazzjonijiet regolatorji; iwissi kontra l-adozzjoni ta’ approċċ massimalist għall-interpretazzjoni tal-Att dwar l-IA, li jkompli jagħmel il-konformità kumplikata għall-istituzzjonijiet finanzjarji; jirrikonoxxi l-isfida li tirriżulta mill-fatt li l-aġenziji superviżorji għandhom interpretazzjonijiet u aspettattivi legali differenti f’termini tal-applikazzjoni tal-acquis, li jirriżultaw fi frammentazzjoni tas-suq uniku;
9.	Jesprimi tħassib li l-GDPR u r-rekwiżiti tiegħu dwar il-minimizzazzjoni tad-data, il-limitazzjoni tal-iskop, il-kunsens tal-klijent, u l-ipproċessar tad-data personali mill-istituzzjonijiet finanzjarji jimponu limitazzjonijiet għall-użu tal-IA fis-servizzi finanzjarji;
Rakkomandazzjonijiet biex jiġi żgurat l-użu responsabbli tal-IA fis-servizzi finanzjarji
10.	Jiddispjaċih li l-UE għadha lura f’termini ta’ innovazzjoni u investiment fl-IA; jemmen li s-settur tas-servizzi finanzjarji, bħala is-settur li jonfoq l-aktar fuq is-servizzi u l-prodotti tal-ICT, għandu l-potenzjal li jaġixxi bħala katalist fil-mobilizzazzjoni tal-investiment privat fl-IA;
11.	Jistieden lill-Kummissjoni tiżgura ċarezza u gwida dwar kif ir-regolamenti eżistenti dwar is-servizzi finanzjarji japplikaw għall-użu tal-IA fis-servizzi finanzjarji; iqis li tali gwida għandu jkollha l-għan li tippermetti l-użu tal-IA fis-settur tas-servizzi finanzjarji; jitlob definizzjonijiet konsistenti u s-simplifikazzjoni tal-qafas regolatorju biex jiġu evitati rekwiżiti duplikati, inklużi rekwiżiti ta’ rapportar tal-valutazzjoni tar-riskju;
12.	Iwissi kontra l-adozzjoni ta’ leġiżlazzjoni settorjali ġdida biex tirregola l-IA fis-servizzi finanzjarji, peress li diġà hemm regoli settorjali stabbiliti li jkopru l-użu tal-IA; jemmen li dan joħloq saffi addizzjonali ta’ kumplessità u inċertezza u fl-aħħar mill-aħħar iċaħħad lis-settur mill-benefiċċji tal-użu tal-IA; jirrakkomanda bil-qawwa lill-Kummissjoni u lill-Istati Membri biex jikkoordinaw biex tiġi evitata regolamentazzjoni żejda tal-leġiżlazzjoni rilevanti u biex jiġi evitat il-ħolqien ta’ ostakli ġodda fis-swieq transfruntiera;
13.	Jistieden lill-awtoritajiet superviżorji Ewropej u nazzjonali jappoġġjaw l-adozzjoni tal-IA billi jippromwovu interpretazzjonijiet konsistenti u jevitaw applikazzjoni stretta żżejjed tar-regolamenti eżistenti; jemmen li n-nuqqas ta’ appoġġ għall-adozzjoni tal-IA jirriskja li jċaħħad lis-settur tas-servizzi finanzjarji mill-benefiċċji tal-IA; jenfasizza li l-attitudni u l-approċċ tas-superviżuri huma importanti daqs ir-regoli nfushom; jirrakkomanda li l-isforzi superviżorji jipprijoritizzaw riskji operazzjonali tanġibbli, fejn dawn huma identifikati, aktar milli tħassib astratt jew teoretiku;
14.	Jemmen li bidliet sinifikanti fl-użu tal-IA se jirrikjedu ħiliet u talent xierqa, meta jitqies li l-użu tal-IA huwa dipendenti fuq il-kapaċitajiet umani; jappoġġja l-miżuri tal-industrija biex jittejbu l-fehim u l-użu responsabbli tat-teknoloġija tal-IA fis-settur; jitlob aktar ċarezza fir-rigward tar-rekwiżiti tal-Att dwar l-IA għall-istituzzjonijiet finanzjarji biex jikkonformaw mar-rekwiżiti tal-litteriżmu fl-IA;
°
°	°
15.	Jagħti struzzjonijiet lill-President tiegħu biex tgħaddi din ir-riżoluzzjoni lill-Kunsill u lill-Kummissjoni.

[bookmark: _Toc256000004]NOTA SPJEGATTIVA
Dan ir-rapport jeżamina l-użu u l-impatt tal-IA fis-settur tas-servizzi finanzjarji u fix-xenarju regolatorju. Ir-rapporteur tipprovdi rakkomandazzjonijiet ta’ politika biex tippermetti l-użu tal-IA fis-servizzi finanzjarji u tiċċara t-trikkib regolatorju. Ir-rapport jindirizza aspetti speċifiċi għas-settur tas-servizzi finanzjarji u ma jkoprix kwistjonijiet li huma kompetenza ta’ Kumitati oħra.
Ir-rapporteur temmen li huwa kruċjali li d-dibattitu politiku dwar l-IA fis-servizzi finanzjarji jkun ibbażat fuq ir-realtà u ffukat fuq kwistjonijiet tanġibbli u plawżibbli. Għandu jittieħed kont debitu tal-qafas legali eżistenti u r-realtajiet prattiċi tal-użu tat-teknoloġija fis-servizzi finanzjarji, aktar milli jiġu spekulati kwistjonijiet astratti jew teoretiċi.
Għalhekk, ir-rapport jibda billi janalizza l-użu tal-IA fis-settur. Huwa jinnota li l-maġġoranza tal-każijiet ta’ użu tal-IA għandhom l-għan li jnaqqsu l-kostijiet billi jissimplifikaw l-operazzjonijiet, aktar milli joħolqu flussi ġodda ta’ dħul. Il-biċċa l-kbira tal-każijiet ta’ użu jirrappreżentaw miri li faċilment jintlaħqu aktar milli innovazzjoni b’riskju għoli, li jfisser li huwa ċar li l-użu tal-IA fil-finanzi kien prudenti. Għadna ’l bogħod milli nesperjenzaw sistema finanzjarja mmexxija, jew dipendenti ħafna fuq, mudelli awtonomi u awtopilota tal-IA li thedded l-istabbiltà finanzjarja u l-interessi tal-konsumaturi. 
Ir-realtà turi l-kuntrarju: is-settur huwa regolat ħafna, u tant titqies ir-responsabbiltà fiduċjarja tal-istituzzjonijiet finanzjarji, li l-parti l-kbira tal-każijiet ta’ użu huma kemm ta’ riskju baxx kif ukoll jinvolvu l-espert uman. Madankollu, it-tixrid u l-adozzjoni tat-teknoloġiji tal-IA fis-settur tas-servizzi finanzjarji għandhom potenzjal sinifikanti. Dan mhux biss jista’ jtejjeb l-effiċjenza tas-settur, itejjeb is-servizzi tal-konsumatur, u jsaħħaħ il-kompetittività tad-ditti Ewropej, iżda jista’ jappoġġja wkoll il-ġlieda kontra l-ħasil tal-flus u l-identifikazzjoni tal-frodi aktar effettivi. 
Dan ma jfissirx li l-użu tal-IA fis-servizzi finanzjarji huwa mingħajr riskji. Il-kwistjoni tal-kwalità tad-data, l-ispjegabbiltà u t-trasparenza tal-IA hija sfida f’dan il-qasam bħal f’oħrajn. Madankollu, is-settur tas-servizzi finanzjarji, bil-bosta direttivi u regolamenti dettaljati tiegħu, jinsab f’pożizzjoni tajba biex jindirizza dawn ir-riskji. L-istituzzjonijiet finanzjarji, kemm jekk ikunu banek, impriżi tal-assigurazzjoni jew maniġers tal-assi, huma meħtieġa mil-leġiżlazzjoni tal-UE dwar is-servizzi finanzjarji li jkollhom fis-seħħ sistemi għall-kwalità tad-data, l-ittraċċar tad-data, il-governanza tad-data, ir-reżiljenza operazzjonali, l-esternalizzazzjoni, ir-riskju tal-mudell, ir-riskji ta’ konċentrazzjoni, l-eżiti diskriminatorji, u aktar, u dan b’hekk jipprovdi qafas għall-implimentazzjoni u l-governanza tal-IA. Hekk kif ikompli l-użu tal-IA fil-finanzi, se jkun kruċjali li dawn ir-riskji jkomplu jiġu mmonitorjati u li l-esperti tal-finanzi jiġu pprovduti b’riżorsi, taħriġ u litteriżmu fl-IA. 
L-alternattiva hija li jittieħed approċċ restrittiv għall-użu tal-IA fis-settur tal-finanzi, b’leġiżlazzjoni ġdida frott il-biża’ mill-effetti mhux magħrufa, jew minħabba li huwa komdu li s-sitwazzjoni tibqa’ kif inhi. Politika bħal din iċċaħħad lis-settur tas-servizzi finanzjarji mill-opportunità li juża l-IA. Dan fl-aħħar mill-aħħar idgħajjef il-kompetittività tas-settur, il-kwalità tas-servizzi offruti, u l-benefiċċji mogħtija lill-konsumaturi. Dan ikollu wkoll impatt negattiv fuq l-investiment fit-teknoloġiji tal-IA, meta jitqies li s-settur tas-servizzi finanzjarji huwa s-settur li jonfoq l-aktar fuq is-servizzi u l-prodotti tal-ICT. Rotta bħal din ma għandhiex tiġi kkunsidrata fil-kuntest tat-tellieqa globali għall-IA, ir-realtajiet ġeopolitiċi qawwija li jirfduha, u l-fatt li l-UE diġà għadha lura.

[bookmark: _Toc256000005]ANNESS: ENTITAJIET JEW PERSUNI LI R-RAPPORTEUR IRĊIEVA KONTRIBUT MINGĦANDHOM
<FootprintIntro>F’konformità mal-Artikolu 8 tal-Anness I tar-Regoli ta’ Proċedura, ir-rapporteur tiddikjara li rċeviet kontribut mill-entitajiet jew il-persuni li ġejjin fit-tħejjija tal-abbozz ta’ rapport, sal-adozzjoni tiegħu fil-kumitat:</FootprintIntro>

Il-lista ta’ hawn fuq hija mfassla taħt ir-responsabbiltà esklużiva tar-rapporteur.
Meta persuni fiżiċi jkunu identifikati fil-lista b’isimhom, bil-funzjoni tagħhom jew bit-tnejn li huma, ir-rapporteur tiddikjara li ppreżentat lill-persuni fiżiċi kkonċernati l-Avviż tal-Parlament Ewropew Nru 484 dwar il-Protezzjoni tad-Data (https://www.europarl.europa.eu/data-protect/index.do), li jistabbilixxi l-kundizzjonijiet applikabbli għall-ipproċessar tad-data personali tagħhom u d-drittijiet marbuta ma’ dak l-ipproċessar.

